ประกาศคณะกรรมการวิชาชีพสาขาเทคโนโลยีหัวใจและทรวงอก เรื่อง หลักเกณฑ์ วิธีการ และเงื่อนไขในการประกอบโรคศิลปะของนักเรียน นักศึกษา หรือผู้รับการฝึกอบรมซึ่งทำการฝึกหัดหรืออบรมในความควบคุมของ ผู้ประกอบโรคศิลปะ ซึ่งเป็นผู้ให้การศึกษาหรือฝึกอบรม

ประกาศคณะกรรมการวิชาชีพสาขาเทคโนโลยีหัวใจและทรวงอก
ประกาศคณะกรรมการวิชาชีพสาขาเทคโนโลยีหัวใจและทรวงอก
เรื่อง หลักเกณฑ์ วิธีการ
และเงื่อนไขในการประกอบโรคศิลปะของนักเรียน นักศึกษา
หรือผู้รับการฝึกอบรมซึ่งทำการฝึกหัดหรืออบรมในความควบคุมของ
ผู้ประกอบโรคศิลปะ
ซึ่งเป็นผู้ให้การศึกษาหรือฝึกอบรม[๑]
 

อาศัยอำนาจตามความในมาตรา
๑๓ (๒) และมาตรา ๓๐ (๓) แห่งพระราชบัญญัติการประกอบโรคศิลปะ พ.ศ. ๒๕๔๒
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๓๔ มาตรา ๔๑ มาตรา ๔๓ และมาตรา ๔๕
ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการวิชาชีพสาขาเทคโนโลยีหัวใจและทรวงอกออกประกาศไว้ ดังต่อไปนี้

ข้อ ๑
ในประกาศนี้
นักเรียน นักศึกษา หมายความว่า
บุคคลซึ่งอยู่ระหว่างทำการศึกษาในหลักสูตรปริญญาหรือประกาศนียบัตรเทียบเท่าปริญญาในสาขาวิชาเทคโนโลยีหัวใจและทรวงอก
จากสถาบันการศึกษาที่คณะกรรมการวิชาชีพรับรอง
ผู้รับการฝึกอบรม หมายความว่า
บุคคลซึ่งเข้ารับการฝึกหัดหรืออบรมในหลักสูตรเกี่ยวกับเทคโนโลยีหัวใจและทรวงอกจากสถาบันหรือหน่วยงานที่คณะกรรมการวิชาชีพรับรอง
คณะกรรมการวิชาชีพ หมายความว่า
คณะกรรมการวิชาชีพสาขาเทคโนโลยีหัวใจและทรวงอก
ผู้ประกอบโรคศิลปะ หมายความว่า
ผู้ประกอบโรคศิลปะสาขาเทคโนโลยีหัวใจและทรวงอกหรือผู้ประกอบโรคศิลปะสาขารังสีเทคนิค
ซึ่งเป็นผู้ให้การศึกษาหรือฝึกอบรม

ข้อ ๒
ให้นักเรียน นักศึกษา หรือผู้รับการฝึกอบรมกระทำการประกอบโรคศิลปะสาขาเทคโนโลยีหัวใจและทรวงอก
ภายใต้ความควบคุมของผู้ประกอบโรคศิลปะ
ซึ่งเป็นผู้ให้การศึกษาหรือฝึกอบรมได้ในกิจกรรมต่อไปนี้
(๑)
กิจกรรมที่กำหนดในหลักสูตรของสถาบันหรือหน่วยงานที่ได้รับการรับรองจากคณะกรรมการวิชาชีพ
หรือ
(๒)
กิจกรรมอื่นตามที่ได้รับมอบหมายจากผู้ประกอบโรคศิลปะซึ่งเป็นผู้ให้การศึกษาหรือฝึกอบรม

ข้อ ๓
ในกรณีที่มีปัญหาตามประกาศนี้ให้ประธานกรรมการการประกอบโรคศิลปะเป็นผู้วินิจฉัยชี้ขาด


ประกาศ ณ วันที่ ๑๑
พฤศจิกายน พ.ศ. ๒๕๕๑
ปริญญา สากิยลักษณ์
ประธานกรรมการวิชาชีพ
สาขาเทคโนโลยีหัวใจและทรวงอก















ปริยานุช/จัดทำ
๒๐ มกราคม ๒๕๕๒

โชติกานต์/ปรับปรุง
๑๔ พฤศจิกายน ๒๕๕๙












[๑] ราชกิจจานุเบกษา
เล่ม ๑๒๖/ตอนพิเศษ ๖ ง/หน้า ๑๕/๑๕ มกราคม ๒๕๕๒